’Ta vityin kuakunuꞌí nuu ndyaa ra‑ityandaꞌa chií,
soko ñi‑minuu‑ndo ña‑ndukutuꞌun chií indya kuakuꞌín.
Ta chakatyi tyi ikaꞌín takuan chii‑ndo,
ta kuiꞌya loko kuñi‑ndo.
Soko cha‑ndaa kaꞌín chii‑ndo tyi vaꞌa‑ka tatu kuꞌín tyi tatu makuꞌín,
ña‑kuakichi ra‑kuakuꞌva tundyee iñi chii‑ndo.
Soko tatu kuakuꞌín,
kuatyandaꞌí chii‑ra nuu ndyaa‑ndo.
Ta nakichi‑ra,
ta kuasakoto‑ra chii ñayɨvɨ ndyachika chakuenda nuu ñuꞌu ñayɨ́vɨ́ tyi ña‑kutuñi iñi‑chi naa chukuu kuvi kuatyi,
ta yoo kuvi ñayɨvɨ ndoo ndyachika,
ta yoo kuvi ñayɨvɨ kuasakutuñi Ndyoo.
Ta kuasakoto‑ra chii‑chi tyi kuatyi‑chi kuvi cha‑ña‑chinu iñi‑chi chií.
Ta chakatyi tyi kuakunuꞌí nuu ndyaa Sutu‑yo Ndyoo ta ña‑kuandyeꞌe‑ka‑ndo chií,
ta kuasakoto‑ra chii‑chi yoo kuvi ñayɨvɨ ndoo ndyachika.
Ta kuakoto‑chi iso kuasakutuñi Ndyoo chii‑chi tyi chaikutuñi Kuiꞌna,
ra‑kunuu ndyakañaꞌa ñuꞌu ñayɨ́vɨ́ iꞌya.
’Ta kuaꞌa loko‑ka tuꞌun kuñí kaꞌín chiꞌin‑ndo soko ña‑kuvi kutuñi iñi‑ndo vityin.
Soko nachaa kuꞌva kuakichi Tatyi Ii Ndyoo,
ra‑sañaꞌa cha‑ndaa,
ta maa‑ra kuasañaꞌa tandɨꞌɨ cha‑ndaa chii‑ndo tyi ña‑kuakaꞌan‑ra kuꞌva kuñi maa‑ra tyi kuakaꞌan‑ra tuꞌun ichiñisoꞌo‑ra kaꞌín,
ta kuasakoto‑ra chii‑ndo cha‑kuakuvi ityi nuu.
Ta kuasañaꞌa‑ra cha‑kaꞌnu ikuí tyi kuakiꞌin‑ra tuꞌun kaꞌín ta kuasañaꞌa‑ra chii‑ndo.
Ta tandɨꞌɨ cha‑iyo chii Sutu‑yo Ndyoo,
chii maí kuu.
Ta yukuan kuenda kaꞌín tyi kuakiꞌin Tatyi Ii Ndyoo tuꞌun kaꞌín,
ta kuasañaꞌa‑ra chii‑ndo.
Ta chayatyin kɨvɨ,
ta ña‑kuandyeꞌe‑ka‑ndo chií,
soko ña‑kuaꞌa‑ñi kɨvɨ,
ta kuandyeꞌe tuku‑ndo chií.
Iꞌya kuvi nuu ikaꞌan Jesús tyi tuꞌun kuiꞌya iñi kuanduu‑chi cha‑sɨɨ
Ta iyo uvi taꞌan ra‑kuvi ndochaꞌa Jesús natuꞌun taꞌan‑chi,
ta katyi‑chi:
—¿Naa tuꞌun kuñi‑chi kaꞌan‑chi cha‑ikaꞌan‑ra tyeꞌen:
“Chayatyin kɨvɨ,
ta ña‑kuandyeꞌe‑ka‑ndo chií”,
ta,
“ña‑kuaꞌa‑ñi kɨvɨ,
ta kuandyeꞌe tuku‑ndo chií” tyi “kuakunuꞌí nuu ndyaa Sutu‑yo Ndyoo”?
Ta ikaꞌan tuku‑chi,
ta katyi‑chi:
—¿Naa tuꞌun kuñi‑chi kaꞌan‑chi “chayatyin kɨvɨ” tyi ña‑chito‑yo naa tuꞌun kaꞌan‑ra?
Ta ikutuñi iñi Jesús tyi kuñi‑chi ndukutuꞌun‑chi chii‑ra tuꞌun yukuan,
ta ikaꞌan‑ra,
ta katyi‑ra:
—¿Atu ndukutuꞌun‑ndo naa chukuu kuñi‑chi kaꞌan‑chi tuꞌun ikaꞌín tyeꞌen:
“Chayatyin kɨvɨ ta ña‑kuandyeꞌe‑ka‑ndo chií”,
ta,
“ña‑kuaꞌa‑ñi kɨvɨ ta kuandyeꞌe tuku‑ndo chií”?
Ta cha‑ndaa kaꞌín chii‑ndo tyi kuakuakù‑ndo,
ta kuakoo tuꞌun kuiꞌya iñi chii‑ndo,
ta ñayɨvɨ ndyachika kuenda nuu ñuꞌu ñayɨ́vɨ́ kuakusɨɨ‑chi,
soko vasu iyo tuꞌun kuiꞌya iñi chii‑ndo,
ta cha‑ndukuiꞌya iñi‑ndo kuanduu‑chi cha‑sɨɨ.
Ta kuꞌva kaku seꞌe ñaꞌa iyo cha‑uꞌvi chii‑chi tyi chaichaa kuꞌva kaku seꞌe‑chi,
soko nayaꞌa kaku seꞌe‑chi,
ta ña‑ndukuꞌun‑ka iñi‑chi tundoꞌo itaꞌan‑chi tyi sɨɨ loko kuñi‑chi ikaku lee nuu ñuꞌu ñayɨ́vɨ́.
Ta ndyoꞌo tuku tyi iyo tuꞌun kuiꞌya iñi chii‑ndo vityin,
soko kuakichi tukí nuu ndyaa‑ndo,
ta kuandusɨɨ kuñi‑ndo,
ta ña‑yoo‑ñi kuvi kindyaa cha‑sɨɨ iyo chii‑ndo.
’Ta kɨvɨ yukuan ña‑tuvi‑ka cha‑kuandukutuꞌun‑ndo chií.
Ta cha‑ndaa kaꞌín chii‑ndo tyi tandɨꞌɨ cha‑kuakakan‑ndo chii Sutu‑yo Ndyoo chiꞌin sɨví,
kuakuꞌva‑ra chii‑ndo.
Ta kuandya vityin ña‑tuvi cha‑chikan‑ndo chiꞌin sɨví,
soko kakan‑ndo,
ta kuañiꞌi‑ndo tyi takuan ta makumañi cha‑sɨɨ ñayɨ́vɨ́‑ndo.
Iꞌya kuvi nuu ikaꞌan Jesús tyi chaisakanaa‑ra chii cha‑ña‑vaꞌa iyo nuu ñuꞌu ñayɨ́vɨ́
’Ta ikaꞌín tuꞌun iꞌya chiꞌin‑ndo chiꞌin minuu kuꞌva cha‑kitaꞌan chiꞌin tuꞌun kuñí kaꞌín chii‑ndo,
soko kuachaa kuꞌva tyi kuakaꞌan ndoí chiꞌin‑ndo sɨkɨ Sutu‑yo Ndyoo,
ta ña‑kuakaꞌan‑ké chiꞌin nuu kuꞌva‑ñi.
Ta kɨvɨ yukuan kuakakan‑ndo chii‑ra chiꞌin sɨví,
ta ña‑kuñi‑chi tyi kaꞌín chaꞌa‑ndo ityi nuu‑ra
tyi kuñi tuku‑ra chii‑ndo tyi kuñi‑ndo chií,
ta chinu iñi‑ndo tyi nuu ndyaa‑ra vachí.
Ta nuu ndyaa Sutu‑yo Ndyoo iketé ta vachí nuu ñuꞌu ñayɨ́vɨ́.
Ta kuasandoí nuu ñuꞌu ñayɨ́vɨ́,
ta kunuꞌí nuu ndyaa‑ra —katyi Jesús.
Ta inakaꞌan ndochaꞌa‑ra,
ta katyi‑chi:
—Vityin tyi layɨ kaꞌun chiꞌin‑ndi ta ña‑ikaꞌan‑kon chiꞌin minuu kuꞌva‑ñi.
Ta vityin kutuñi iñi‑ndi tyi chiton tandɨꞌɨ cha‑chika iñi‑ndi,
ta ña‑ñiñi ndukutuꞌun ñayɨvɨ chiun.
Ta yukuan kuenda chinu iñi‑ndi tyi nuu ndyaa Ndyoo vachun.
Ta inakaꞌan Jesús,
ta katyi‑ra:
—¿Atu chinu iñi‑ndo vityin?
Vachi kuꞌva,
ta chaichaa‑chi vityin,
kuakunuꞌu nuu nuu‑ndo,
ta kuasandoo‑ndo minuu‑ñi‑ké,
soko ña‑suu minuu‑ñí kuandoo tyi ndyaa Sutí chiꞌín.
Ta tuꞌun iꞌya kaꞌín chiꞌin‑ndo tyi koo cha‑taxin ama‑ndo tyi iin‑ñi kuu‑ndo chiꞌín.
Ta nuu ñuꞌu ñayɨ́vɨ́ iꞌya tyi kuandyeꞌe‑ndo tundoꞌo,
soko ñiꞌi koo iñi‑ndo tyi yúꞌú,
chaisakanaí chii cha‑ña‑vaꞌa iyo nuu ñuꞌu ñayɨ́vɨ́.